b'\n_START_ARTICLE_\nDi\xc5\xa1e\xc4\x8da vijolica\n_START_SECTION_\nOpis\n_START_PARAGRAPH_\nDi\xc5\xa1e\xc4\x8da vijolica zraste od 5 do 15 cm v vi\xc5\xa1ino. Iz korenike, ki se razteza nad tlemi, poganjajo dolge podzemne \xc5\xbeivice, ki se mestoma ukoreninjajo. Rastlina ima gladka stebelca, ki poganjajo v majhnih grmi\xc4\x8dkih. Listi so dolgi od 2 do 4 cm in sr\xc4\x8daste oblike, z rastlino pa so povezani na dolgih, gladkih pecljih. Rob listov je \xc5\xbeagasto nazob\xc4\x8dan. Listi, ki po\xc5\xbeenejo kasneje iz \xc5\xbeivic, so ve\xc4\x8dji in ledvi\xc4\x8daste oblike._NEWLINE_Di\xc5\xa1e\xc4\x8da vijolica cveti dvakrat na leto. Njeni prvi cvetovi so vijoli\xc4\x8dne barve in imajo mo\xc4\x8dan vonj, a niso plodni. Drugi cvetovi so majhni in imajo skoraj povsem brezbarvne ven\xc4\x8dne liste. Ti cvetovi so plodni. Prvi\xc4\x8d rastlina cveti spomladi, od marca do maja, drugi\xc4\x8d pa v avgustu.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nDomovina di\xc5\xa1e\xc4\x8de vijolice so gozdni obronki in travniki Evrope in Azije, od koder so rastlino kasneje zanesli tudi v Severno Ameriko in v Avstralijo._NEWLINE_Cvetovi se uporabljajo pri izdelavi parfumov, zdravilna pa je korenina rastline, ki vsebuje saponine in alkaloide. Ti pomagajo pri izka\xc5\xa1ljevanju in se uporabljajo za zdravljenje suhega ka\xc5\xa1lja. Nabiranje korenine poteka septembra in oktobra, uporablja pa se njen prevretek.'